BNS-i Tallinna toimetuse tähtsamate sise-, majandus- ja välisuudiste kokkuvõte
reedel kell 17.45.
- Riigikohus vähendas reedel Eesti Erastamisagentuuri viimaselt juhilt Jaak
Liivikult riigi kasuks väljamõistetud 3.060.000-kroonist tsiviilhagi 1.397.689
kroonini. Riigikohus jättis muutmata Liiviku (52) süüdimõistmise ametiseisundi
kuritarvitamises, kuid vähendas temalt riigi kasuks väljamõistetud tsiviilhagi
1.662.311 krooni võrra.
- Võrreldes varasemate aastatega vähenes Eesti kodakondsusest loobujate hulk
eelmisel aastal järsult, niisamuti langes Soome ja Rootsi kodakondsuse võtjate
arv. Kodakondsus- ja migratsiooniameti pressiesindaja ütles BNS-ile, et kui
2002. aastal loobus Eesti kodakondsusest ja võttis mõne teise riigi kodakondsuse
381 inimest, siis mullu tegi seda 188 isikut. 2001. aastal oli selliseid inimesi
338 ja 2000. aastal 349.
- Eesti Teenistujate Ametiliitude Keskorganisatsioon (TALO) ja valitsuse
esindajad on miinimumpalga kokkuleppest 60 krooni kaugusel, sellest suuremaks
probleemiks peab TALO munitsipaalkoolide küsimust. Valitsus on tõstnud
kõrgharidusega töötajatele järgmise aasta miinimumpalga pakkumist 5940 kroonini.
TALO on langetanud oma nõudmisi 6000 kroonile.
- Ennast säästuoperaatoriks nimetav Diil teatas reedel kavatsusest siseneda
uue teenusepakkujana Eesti mobiilsideturule, tegemist on EMT-le kuuluva
iseseisva äriüksusega. Tegevust lubab Diil alustada laupäeval. Uus äriüksus peab
ärijuhi Riho Jürvetsoni sõnul oma põhikonkurendiks hiljuti turule sisenenud
teenusoperaatorit Bravocom.
- Järgmise aasta riigieelarve kolmandale lugemisele esitasid riigikogu
opositsioonierakonnad 58 parandusettepanekut: sotsiaaldemokraadid 33, Isamaaliit
16 ja eelarve teisele lugemisele enim parandusi esitanud Keskerakond üheksa
parandusettepanekut. Järgmise aasta riigieelarve maht on eelnõu järgi 53
miljardit krooni. Koalitsiooni otsuse kohaselt kahaneb järgmisel aastal
tulumaksumäär ja kasvab tulumaksuvaba miinimum.
- Reedel tehti Tallinna börsi liideraktsiatega taas tavalisest suuremat
käivet, hinnad mõnevõrra tõusid. Indeks TALSE kerkis 0,55 protsenti 404,14
punktini, kokku 84 tehingu käive oli ligi 147,42 miljonit krooni.
- Itaalia peaminister Silvio Berlusconi ütles reedel, et ta taotleb
ennetähtaegseid üldvalimisi, kui ta ei suuda jõuda koalitsioonipartneritega
kokkuleppele tulumaksu vähendamises järgmise aasta alguses.
- Iisraeli peaminister Ariel Sharon nõudis neljapäeval Palestiina liidri
Yasser Arafati järglastelt juudi riigi vastase propaganda lõpetamist. Ta
rõhutas, et Palestiina uue juhtkonna valmidus taolisi reforme läbi viia näitab,
milline on Arafati surma järel võimule tulevate palestiinlaste suhtumine
Iisraeli ja rahuprotsessi.
- Palestiina omavalitsus lükkas reedel tagasi Iisraeli peaministri Ariel
Sharoni uued ja leebemana näivad tingimused rahukõneluste taasalustamiseks,
soovides eeltingimustest täielikku loobumist. Sharon kutsus neljapäeval
Palestiina uusi juhte hea tahte märgiks Iisraeli-vastase vaenu õhutamisest
loobuma.
- Iiri Vabariikliku Armee (IRA) poliitiline liitlane Sinn Fein mõistis
neljapäeval hukka 1974. aasta pommiplahvatused kahes Inglismaa kõrtsis, mis
annab alust oodata ka sisside vabandust 30 aasta taguse teo eest.